[{"text_idx": "#000000", "text": "blogs in auxilinguas colectata per robot"}, {"text_idx": "#000002", "text": "La planata \u201dfinanca resanigo\u201d de UEA ne tuj trafos la instruadon de Esperanto c\u0302e la universitato de Amsterdamo, kies speciala katedro estas financata de UEA. Lau\u0306 vicprezidanto Fernando Maia estas mono por pliaj kvar jaroj en la koncerna fondaj\u0302o, kaj la perspektivoj estas bonaj."}, {"text_idx": "#000003", "text": "En j\u0302usa gazetara komuniko UEA anoncis, ke la asocio plu havos sian sidejon en Nederlando, ec\u0302 se oni forlasos la tradician Centran Oficejon en Nieuwe Binnenweg 176:"}, {"text_idx": "#000004", "text": "UEA restos en Nederlando kaj devos ampleksigi la kunlaborojn kun sia Landa Asocio, Esperanto Nederland, kaj kun aliaj lokaj partneroj, kun aparta atento pri volontula programo kaj pri la Katedro Interlingvistiko kaj Esperanto en la Universitato de Amsterdamo."}, {"text_idx": "#000005", "text": "La komuniko evidente interalie celis trankviligi la zorgojn pri la estonteco de la speciala katedro en Amsterdamo, kies plua ekzisto estas tute dependa ne nur de plua financado fare de UEA, sed ank\u0430u\u0306 de tio, ke UEA plu estu bazita en Nederlando."}, {"text_idx": "#000006", "text": "Esperanto estas instruata c\u0302e la universitato de Amsterdamo ekde 1948. En 1997 estis fondita la speciala katedro pri Interlingvistiko kaj Esperanto, kiu komence estis financata de Internacia Esperanto-Instituto en Hago. Ekde 2013 pri la financado respondecas UEA."}, {"text_idx": "#000007", "text": "La nuna instruisto, au\u0306 \u201dkatedrulo\u201d, estas profesoro Federico Gobbo, kiun ni petis rakonti pri sia laboro."}, {"text_idx": "#000008", "text": "Federico Gobbo dum reta instruado."}, {"text_idx": "#000009", "text": "Libera Folio: Kio estas la katedro pri Esperanto kaj intervlingvistiko c\u0302e la universitato de Amsterdamo? Kion oni povas studi tie?"}, {"text_idx": "#000011", "text": "\u2013 Ambau\u0306 kursoj celas bakalau\u0306rajn studentojn; por sekvi la kurson pri interlingvistiko oni bezonas antau\u0306an ekzamenan trapason de kurso pri g\u0302enerala lingvistiko au\u0306 ekvivalenta, dum la kurso pri Esperanto ne bezonas antau\u0306ajn konojn, krom la devigo regi sufic\u0302e la anglan, kiu estas g\u0302enerala antau\u0306kondic\u0302o por studentig\u0302i en la Universitato de Amsterdamo, t.e. ne ligita al la speciala katedro."}, {"text_idx": "#000013", "text": "\u2013 Kiam mi alvenis en la jaro 2014, la nombroj estis sub deko, nombro kiu estis sufic\u0302e maltrankviliga. Sed okazis granda s\u0302ang\u0302o ekde kiam mi instruis: la kursa oferto pri interlingvistiko kaj Esperanto s\u0302ang\u0302is la instrulingvon el la nederlanda al la angla. Tio ampleksigis la aron de potencialaj alig\u0302antoj, c\u0302ar en la Universitato de Amsterdamo estas pli da internaciaj ol da enlandaj studentoj."}, {"text_idx": "#000014", "text": "\u2013 Pro tio nun la nombroj estas regule super deko, kelkfoje super dudeko. La variado multe dependas de la propono de anglalingvaj kursoj kiuj konkurencas pri lingvistikaj temoj. Tio varias de jaro al jaro, kaj tio estas sen ies ajn kontrolo. C\u0302iuokaze, la nombro de la studentoj ne estas maltrankviliga, alivorte la speciala katedro riskas neniel lau\u0306 la kvanto de la studentoj, kiu estas sufic\u0302a."}, {"text_idx": "#000015", "text": "C\u0302u eblas post la kursoj dau\u0306rigi la studojn c\u0302e la universitato, por doktorig\u0302i pri rilataj temoj?"}, {"text_idx": "#000016", "text": "\u2013 Se oni intencas plu studi Esperanton, kadre de la Universitato de Amsterdamo, ne eblas dau\u0306rigi post la enkonduka kurso. Kelkfoje studentoj esprimas spontanee la deziron sekvi tutan lingvolernan programon, samkiel oni povas fari ekzemple pri la kataluna au\u0306 la novhebrea, t.e. studadi dum tri akademiaj jaroj. Bedau\u0306rinde tion ne eblas fari per ununura speciala katedro pritema. Doktorig\u0302i pri interlingvistikaj au\u0306 esperantologiaj temoj c\u0302iam eblas, sed tio ne necese pasas tra la sekvo de miaj kursoj. Krome, mi instruas al bakalau\u0306raj studentoj. Tio signifas, ke pasas iom da jaroj antau\u0306 ol pretig\u0302i por konkursi por doktora posteno. Tio ne simpligas la aferon, homoj intertempe interesig\u0302as pri aliaj temoj, neeviteble."}, {"text_idx": "#000017", "text": "La inau\u0306gura prelego de Federico Gobbo en 2015. Raportaj\u0302o pri la inau\u0306gura ceremonio spekteblas c\u0302e Youtube."}, {"text_idx": "#000018", "text": "Pro kiaj motivoj homoj studas Esperanton, kaj c\u0302u ili poste efektive uzas la lingvon?"}, {"text_idx": "#000019", "text": "\u2013 Esperanton en la Universitato de Amsterdamo oni povas lerni sen antau\u0306aj konoj. Do, la studentoj venas ne nur el la studprogramoj pri lingvosciencoj (tipe, el lingvistiko au\u0306 anglistiko, sed kelkfoje el slavistiko) sed ankau\u0306, sen aparta ordosignifo, el: komunikistiko, Artefarita Inteligento, eu\u0306ropistiko, filozofio, informadiko, historio. Nederlandaj studentoj foje diras, ke ili deziras akiri 6 lernopoentojn sen strec\u0302ig\u0302i, kaj ili elektis Esperanton c\u0302ar g\u0302i estas facila. Al ili mi tuj respondas, ke tutprobable je la fino de la kurso ili s\u0302ang\u0302os sian ideon, c\u0302ar Esperanto ne estas facila lingvo; tio estas nur malmojosa propaganda aserto."}, {"text_idx": "#000020", "text": "\u2013 Studentoj pri eu\u0306ropistiko foje mencias la intereson pri la Eu\u0306ropa integrig\u0302o kaj la rolon de la lingvoj, kaj eble ili legis iun (tipe kritikan) mencion pri Esperanto, kaj tio instigis ilin eklerni por testi lau\u0306sperte la validecon de la kritikoj. Interese, preskau\u0306 neniu mencias Esperantajn idealojn, krom studentoj kun juda fono (tradicie estas sufic\u0302e vigla jid-parolanta komunumo en Amsterdamo, tre bone instruita) kaj kompreneble studentoj kiuj sekvis la alian kurson de interlingvistiko. Ili g\u0302enerale deklaras, ke ili scias sufic\u0302e multe pri Esperanto pro la alia kurso kaj nun ili volas aktive lerni la lingvon; ili estas tre bone motivitaj."}, {"text_idx": "#000021", "text": "\u2013 Kontraste al la kurso pri Esperanto, la homoj kiuj studas interlingvistikon estas edukfone pli homogenaj: la devigo jam koni iom da lingvistiko mallarg\u0302igas la potencialan alig\u0302ontaron, sed aliflanke la kvalito estas sufic\u0302e alta: homoj kiuj havas iom da kono pri la lingvosciencaj fakoj ofte faras tiklajn, nenaivajn kaj trafajn, demandojn."}, {"text_idx": "#000022", "text": "\u2013 Ni diru, averag\u0302e, ke kvar-kvin studentoj c\u0302iujare tenas la kontaktojn kun mi post la ekzamensesio, sendepende de la kurso kiun ili sekvis. Pri la uzo de Esperanto post la fino de la kurso, tio multe varias: estas homoj kiuj iris ac\u0302eti librojn c\u0302e la libroservo de UEA en Roterdamo, parolante la lingvon senhonte; aliaj partoprenis en junulara kunveno; unu decidis uzi la lingvon por verki poemojn, kaj alia uzis Pasportan Servon vojag\u0302ante tra centra Azio. Mi c\u0302iam kaj c\u0302iel instigas miajn studentojn partopreni eventojn en Esperantujo, kaj klopodas instigi ilin partopreni s\u0302atokupojn, nome trovi aliajn homojn kun la samaj interesoj kaj pasioj."}, {"text_idx": "#000023", "text": "UEA financas la katedron. Kiel aspektas la estonteco de tiu arang\u0302o?"}, {"text_idx": "#000024", "text": "\u2013 En 2019 estis liko pri la financa krizo en la nederlanda gazetaro. (Libera Folio siatempe raportis pri tio.) Ekde tiam, la administracio de la Universitato de Amsterdamo estas informita pri la financa stato de UEA kaj do ne tute trankvilas. Rutine la universitato demandos UEA pri g\u0302iaj intencoj rilate al eventuala tria mandato antau\u0306 la fino de 2021, c\u0302ar ni atingis la mezon de la nuntempa mandato. Tio estas tute normala afero, kiu okazas kun c\u0302iuj sponsoroj de la specialaj katedroj. Oportunas, ke UEA pretigu adekvatan respondon. Pri tiu lasta aspekto mi jam informis la vicprezidanton de UEA, Fernando Maia, kiu antau\u0306 iom da tempo kontaktis min por inters\u0302ang\u0302o de opinioj pri la estonteco de la katedro."}, {"text_idx": "#000025", "text": "\u2013 Lastatempe, en Gazetaraj Komunikoj aperis deklaro, ke UEA restos jure en Nederlando, kaj tio estas bona novaj\u0302o, c\u0302ar alikaze la katedro riskos s\u0302losig\u0302on pro jura kialo. Samloke, oni deklaras, ke UEA \u201cdevos ampleksigi la kunlaborojn\u201d interalie kun \u201cla Katedro Interlingvistiko kaj Esperanto en la Universitato de Amsterdamo\u201d. Tio certe estas bona novaj\u0302o, sed neniu vorto venis pri la financa garantiado de tria mandato."}, {"text_idx": "#000026", "text": "La financado de la katedro okazas pere de la fondaj\u0302o Middelkoop, kies unua kapitalo venis el la heredaj\u0302o de Adriana Middelkoop (1913-2009), nederlanda esperantisto kaj vortaristo."}, {"text_idx": "#000027", "text": "Regulaj kontribuantoj estas la landa asocio de UEA en Nederlando (Esperanto Nederland) kaj Esperantic Studies Foundation. En 2019 pliaj 71 791 eu\u0306roj estis aldonitaj al la fondaj\u0302o, s\u0302ajne el la hered\u0430j\u0302o de la nederlanda esperantisto Edwin Burg."}, {"text_idx": "#000028", "text": "Ni demandis al Fernando Maia, la vicprezidanto de UEA, pri la planoj de la asocio por la estonteco de la katedralo."}, {"text_idx": "#000033", "text": "\u2013 Baldau\u0306 aperos en la revuo Esperanto kompletaj informoj pri la Katedro, inkluzive de la strategiaj celoj de UEA por g\u0302i."}]